Polisiestasie loop deur onder rowers | Maroela Media
Die Valke doen 'n beroep op die publiek om met enige inligting na vore te kom rakende 'n voorval vroeër vandeesmaand waartydens 'n polisiestasie in Windsorton in die Noord-Kaap beroof is.
Kapt. Lloyd Ramovha, woordvoerder van die Valke, het Vrydag in 'n verklaring gesê die Valke is op die spoor van vier mense wat kan help om die roofsaak op te los.
'n Wit Audi A3 met 'n Botswana-registrasienommer het op 2 Oktober omstreeks 22:30 voor die polisiestasie stilgehou waarna vier verdagtes vuurwapens op polisielede aan diens gerig het. Die verdagtes het die polisielede vasgebind voordat hulle met twee R5-gewere, vier 9 mm-pistole en ammunisie op die vlug geslaan het.
Volgens Ramovha was dieselfde voertuig omstreeks 02:00 die volgende oggend by nóg 'n gewapende roof betrokke. Dié keer by 'n BP-vulstasie in Virginia. Een slagoffer is in dié rooftog gewond en verskeie ander van hul persoonlike besittings beroof.
"Ons glo dat Zwichanaka Mbaisani Dabie (39), ook bekend ​​as 'Godfrey', 'n Botswana-burger, kan help om lig te werp op wat tydens bogenoemde rooftogte, waaronder die een by die Windsorton-polisiestasie, gebeur het," sê Ramovha.
Enige inligting rakende die voorvalle kan by lt.kol. Dolf Louwrens by 082 331 4700 of kapt. Riaan Baardman by 071 481 3093 aangemeld word. Inligting sal vertroulik hanteer word.
Noord-Kaap polisiestasie roof
Nou as die polisie nie eers hulle self met vuurwapens aan hulle sy kan beskem nie hoe moet hulle die publiek beskerm .Hoe belaglik kan jy kry. IS DIE POLISIE BEAMPTES OPGELEI ?????
net 4 teen hoeveel konstabels en hoor range regtig . Weet hulle nie hoe werk n sneler nie dis n grap 2 de poliessie staasie roof tog wat ek van weet regtig